
ÅRSMELDING OG AKTIVITETSRAPPORT  2018

Styre
Styreleder:	Tore Gullen
Nestleder:	Glenn Messel
Sekretær:	Elisabeth Johnsen
Oppmann:	Johnny Vollan
Kasserer:	Wenche Stastad
Matr.forv.	Roger Hellerud
Styremedl.:	Anne Broberg
		Jardar Nordeng
		Hans Høgnes 

2 revisorer	Hilde G Hoelsveen
		Magnus Myhre Velo

Valgkomite	Magnus Myhre Velo
			
Trenere
Hovedtrener:	Asgaut Undheim
Trenere:	Elisabeth Johnsen og Vegard Sørumshagen (yngste gruppe). 
	Karl Einar Dahl, Ola Martin Øiom og Asgaut Undheim (mellomste gruppe). 
	Asgaut Undheim, Hans Olav Molden, Hans Høgnes, Ole Henrik Broberg og Fredrik Moholt (eldste gruppe). 
	I tillegg har foreldre bistått på enkelte treninger.
		
Generelt
Vinteren 2018 hadde stabile og gode snøforhold både i høyden og i lavlandet. Løypenettet på Eggemoen hadde bra med snø i ca 4 mnd. Prepareringen omfattet hele lysløypa på 10km og forbindelsen fram til Bergerbakken skole. I tillegg ble både Knipetjernveien og veien til Østre Buttentjern kjørt med stormaskin. Lysløypa ved Klinkenberg ble preparert først på vinteren, men pga store skader etter vindfall og lysstolper som var brukket ble den ikke preparert resten av vinteren. Det øvrige løypenettet i Østre Jevnaker hadde fine forhold hele vinteren. Skianlegget på Myrskogen ble ferdig planert høsten 2017 med unntak av en sløyfe på 300m. Ca 4,5km løypenett ble preparert for 1.gang og resultatet ble meget bra. Hermod Bjørkestøl fra NSF, som er ansvarlig for godkjenning av FIS-sertifikat, var på befaring og kom med følgende uttalelse: «Dette er et av de flotteste klubbanlegg jeg har sett og dette kan dere være stolt av!» En god attest å få fra Bjørkestøl som har hatt denne jobben i over 30 år, ikke bare i Norge, men også internasjonalt.
Vi har hatt mellom 70 og 100 barn, ungdom og voksne med i våre trenings- og konkurranseaktiviteter. I tillegg har mange foreldre og andre tatt del i aktivitetene våre i form av dugnadsinnsats som rydding, planering og preparering av skiløyper, trenerengasjement, vakt på Tverrsjøstallen, funksjonærer ved arrangement og andre dugnadsaktiviteter.  Totalt er ca 250 personer delaktig i virksomheten vår i dag.
Vi har hatt svært mange brukere i våre skiløyper, både enkeltpersoner og familier. Det er også mange bedrifter og andre organiserte aktører som bruker løypenettet vårt.
Dette er med på å stimulere til økt fysisk aktivitet noe som har stor betydning både for den enkelte og i et større samfunnsmessig perspektiv.

Møter
Årsmøtet ble avholdt 4.4.2018 med 16 medlemmer til stede. 
I resten av 2018 ble det avholdt 4 styremøter. I tillegg er mye av virksomheten koordinert via tlf og E-mail. Vår hjemmeside www.jevnaker-if-ski.idrettenonline.no og vår facebook-side Jevnaker IF Ski blir benyttet til informasjon om den løpende virksomheten vår. Dessuten er det en egen side for Eggemoen Skiløyper med 3000 følgere som Åsmund Larsen drifter med oppdateringer på løypepreparering og status.


Økonomi
JIF Ski har en solid økonomi og har gjennom en god økonomistyring i flere år bygget opp en betydelig egenkapital. Dette har gitt større handlefrihet i forhold til nyinvesteringer i årene framover. 
I forbindelse med utbyggingen av Myrskogen Skianlegg ga Jevnaker Kommune pålegg om reguleringsplan for området som har gitt en betydelig større kostnad enn antatt, pr utgangen av 2018 ca kr 700.000. Foreløpig er mye av oppspart egenkapital gått med til dette, men finansieringen av skianlegget er under god kontroll. Slik situasjonen er nå vil JIF Ski, etter at Spillemidler er utbetalt og finansieringen av skianlegget er avsluttet, sitte igjen med en egenkapital på samme nivå som før skianlegget ble påbegynt. 


Trening
Fellestrening ble startet opp høsten 2018 på Toso skole på tirsdager og etter hvert også på torsdager med rulleskitrening og intervalltreninger på forskjellige steder. I helgene ble det holdt en del fellestreninger for de eldste. På snø ble de fleste treningene holdt på det nye skianlegget på Myrskogen og i tillegg en del treninger i lysløypa på Eggemoen. Tirsdager hadde faste treninger for alle, mens på torsdager var det treninger for de eldste løperne.
Klubbtreningene har fungert meget bra under Asgaut Undheim sin ledelse og foreldreengasjementet har også vært bra.
Fra nyttår 2018 og gjennom hele vinteren var det gode snøforhold over alt, både i høyden og i lavlandet. Våre løypenett i Østre Jevnaker, inklusiv Myrskogen Skianlegg, og Eggemoen skiløyper hadde flotte forhold hele vinteren inntil det kom en varmeperiode på våren og snøen var borte på litt over ei uke.
Snøen kom seint høsten 2018, men den første prepareringen ble gjort i begynnelsen av desember måned i Østre Jevnaker og etter hvert også på Eggemoen.
Den årlige skisamlingen på Beitostølen var den 30.nov-2.des med ca 80 deltakere og fine forhold.
Juniorene Bjarte Bjertnæs, Mads Hagen, Ivar Høgnes og seniorløper Betine Bakken deltok på Team Hadeland Langrenn sitt opplegg fra sommeren 2018. 
En del av våre løpere i klasse 15 og 16 år har deltatt på treninger og samlinger for Team Hadeland Rekrutt.






Konkurranser
Det har vært ei gruppe på ca 60-70 løpere som har deltatt jevnlig i renn i og utenfor klubben denne vinteren. Mange har deltatt i Hadeland Gjensidige Cup og i Svea Skilag sine trippelrenn. I tillegg har mange deltatt jevnlig i skirenn i Oppland Skikrets og i renn utenfor kretsen.
Det ble arrangert 5 renn vinteren 2018. Klubbrenn 16.1. og 30.1., Hadeland Gjensidige Cup 8.2. med 81 deltakere,  Klubbmesterskap 6.3 og til sist ble Jevnaker-mesterskapet arrangert søndag 8.april med 63 deltakere + 44 deltakere på NULL-løpet.
JIF Ski stilte også i år 5 funksjonærer på Hytteplanmila.
Til sammen deltok ca100 løpere fra vår klubb i minst et renn i løpet av sesongen.
Det skal også nevnes at JIF Ski stilte 3 lag i Ringeriksmaraton 2018.


Resultater
Det ble oppnådd mange fine plasseringer av våre løpere i 2018. 
Johannes Bjertnæs i kl 19-20 år kvalifiserte seg til finalen i NC junior i Harstad og ble nr 8 på 10 km klassisk. I KM for Oppland ble Johannes nr 3 på sprintdistansen.
Bjarte Bjertnæs i G16 ble nr 31 i Hovedlandsrennet på Lygna og deltok på Oppland sitt stafettlag som ble nr 4. I KM for Oppland ble Bjarte nr 2 på sprinten og i Ungdomsbirken ble han nr 18.
Under senior NM på Gåsbu stilte JIF Ski lag på stafetten ved Magnus Svingheim, Johannes Bjertnæs og Fredrik Moholt. De ble nr 57 av 131 lag.
Ungdomsbirken har etter hvert blitt et høydepunkt i sesongen, hvor mange av våre yngre løpere deltok og sammen med foreldre overnattet i Lillehammerområdet. Et flott arrangement som styrker det sosiale miljøet i klubben.
Det henvises forøvrig til offisielle resultatlister hvor de fleste kan finnes på Internett.


Sponsorer
Våre 3-årige sponsoravtaler, som ble inngått for sesongene 2015-18, gikk sitt siste år 2017-18. 
Det ble inngått en ny 3-års avtale med vår hovedsponsor Sparebank 1 fra sommeren 2017 som går fram til 2020.
Det ble tegnet nye 3-års sponsoravtaler fra 2018 hvor alle tidligere ble med videre, unntatt Akono Økonomi. Ny sponsor fra 2018 er Åsmund Pettersen & Sønn AS.
I tillegg har Åsmund Pettersen & Sønn bidratt med diesel til løypemaskinen på Eggemoen til en verdi av kr 20.000 og stått for transport av våre løypemaskiner ved behov.
Vinteren 2018 ble det også mottatt kr 10.000 til løypekjøring på Eggemoen fra Randsfjord Rør AS.
JIF Ski setter stor pris på den velvillighet vi møter hos disse lokale bedriftene, da disse økonomiske avtalene er viktige bidrag for å finansiere virksomheten vår.

Vi har avtale med følgende sponsorer:

	HOVEDSPONSOR:	SpareBank 1 Ringerike Hadeland	kr 60.000 
	SPONSORER:	Åsmund Pettersen & Sønn AS	kr 20.000
Gausdal Landhandleri		kr 16.000 		Hytteplan AS				kr 16.000 
				Rema 1000 Jevnaker			kr 16.000 
				Bjertnæs Sag AS			kr 16.000   
				
Klubbavtalen med Swix på klær går videre i 2018-19. Det samme gjør avtalen med Sandberg Sport.

Anlegg/skiløyper
Sommeren og høsten 2018 ble det gjennomført flere dugnader i skiløypene i Østre Jevnaker. 
Lysløypa ved Klinkenberg ble reparert etter vinterens ødeleggelser med 4 nye lysstolper og armaturer.
Det ble holdt en dugnad med rydding av løypenettet på Eggemoen med ca 10 deltakere.
I tillegg har Magne Gårder gjort en fantastisk innsats med rydding av skiløyper på Bergermoen og opp mot Østre Buttentjern, til sammen 97 timer.
Per Bekkevold og Jan Wilhelm Holst har nedlagt en stor innsats med det elektriske monteringsarbeidet på vedlikeholdssiden i våre 2 lysløyper.
Løypekjøringen ble utført på dugnad av Åsmund Larsen og Magne Gårder (Jevnaker-Eggemoen-Veståsen) og Tore Gullen med litt assistanse av Lars Høgnes (løypenettet i Østre Jevnaker). I løpet av 2018 ble det kjørt til sammen 637 timer (inkl. service og vedlikehold) som fordelte seg slik på maskinene:
Paana løypemaskiner 2 stk :		615 timer	
Snøscooter:	          			  22 timer
I tillegg kommer dugnadsarbeid i forbindelse med rydding og klargjøring av skiløyper og vedlikehold av lysløypene som i 2018 utgjorde 282 timer.

Sum dugnadstimer i skiløypene 2018:  919 timer 

Skileikområder
For å stimulere barn og ungdom til skiaktiviteter i nærmiljøet, er det lagt til rette for skileikområder på 4 steder: I lysløypa ved Klinkenberg, ved Ragnhildrudfeltet, på Kingemyra og på Myrskogen.
Disse blir preparert samtidig med det øvrige løypenettet i Østre Jevnaker.

Myrskogen Skianlegg
Utbyggingen av skianlegget fortsatte i 2018 med svært god framdrift. Hoved-entreprenør Åsmund Pettersen & Sønn ved Christian Bruun og elektroinstallatør Jevnaker Elektriske ved Magnus Myhre Velo har begge gjort en fantastisk innsats for JIF Ski.
Det ble gravd kabelgrøfter og satt fundamenter i ca 2 km av løypetraseen. Stolper og lysarmaturer er montert i «sprint-løypa» på 1,6 km inklusiv 6 store lyskastere på stadion. Styringsskap er montert i garasjebygget og løypa ble forberedt for lyssetting i januar 2019.
Det ble anskaffet en kulvert på 18m og utgraving til plassering av denne ble klargjort for fullførelse i januar 2019. En del utbedringsarbeider i løypetraseene ble gjort og noen nye stikkrenner ble lagt. Den siste sløyfa på 300m ble hogget ut på dugnad og deretter planert med gravemaskin. Firmaet Åsmund Pettersen & Sønn har lagt inn en dugnadsverdi på kr 250.000 i prosjektet med skianlegget.
Firmaet Ramirent ved Wilfred Fowler skaffet 2 stk brakker for sekretariat, tidtaking og speakertjeneste til en meget gunstig pris. Disse 2 brakkene ble transportert og satt på plass i 2 etasjer. I tillegg ble tidligere mottatt brakke ved Roger Hellerud og Mesterbygg Ringerike flyttet til området ved siden av garasjen og innredet til smørebod og varmestue. 
Romerike Maskin har også bidratt med grunnarbeider til brakkene uten vederlag.
Spenncon Hønefoss ved Per Myrvold har sponset 5 stk betongelementer som underlag for det 2-etasjes brakkebygget.
Disse gavene representerer en verdi til ca kr 500.000.
Det er i løpet av 2018 nedlagt en betydelig dugnadsinnsats av enkeltmedlemmer i JIF Ski. Dette omfatter uthogging av 300 m løypetrase, utkjøring av trevirke med traktor, plassering og innredning av brakker, oppsett av gjerder, rydding, vedlikeholdsarbeider m.m. Dette representerer ca 300 dugnadstimer.
Det ble søkt Jevnaker Kommune om økonomisk tilskudd på kr 500.000. Rådmannens innstilling var negativ, men politikerne omgjorde dette i kommunestyremøtet i november og bevilget kr 500.000 med 1 stemmes overvekt. Beløpet ble utbetalt i desember.
Søknad om spillemidler, med søknadssum på kr 1.400.000, ble fremmet på ny høsten 2018, da søknaden fra 2017 ikke kunne realiseres i påvente av vedtatt reguleringsplan i kommunen.


Tverrsjøstallen
Drift av Tverrsjøstallen har foregått på samme måte som tidligere år med dugnadsinnsats av medlemmene i JIF Ski.
Hans Høgnes, Hanne Molden og Ola Sjølset har alle bidratt med stor dugnadsinnsats i forbindelse med driften av Tverrsjøstallen. 
JIF Ski står for hele driften som blir utført på dugnad av lagets medlemmer. Hanne Molden har gjort en god jobb i denne forbindelse med oppsett av vaktlister. Til sammen utgjorde dette 914 timer i 2018.
Vinteren 2018 hadde en bra omsetning og ga en netto fortjeneste på ca kr 150.000,-. 


JIF Ski vil takke alle bidragsytere, sponsorer, ledere/trenere, foreldre og alle andre som har deltatt på dugnader og i andre sammenhenger i lagets virksomhet i 2018 !

Jevnaker  25.mars 2019.



For Jevnaker Idrettsforening Ski


Tore Gullen
Leder
